Lukuaika noin 1 min

Hallitus esittää, että päiväsakkojen rahamäärä korotettaisiin noin kaksinkertaiseksi, mutta pienintä rahamäärä puolitoistakertaiseksi. Tällä hetkellä pienin päiväsakko on kuusi euroa, eli sitä korotettaisiin yhdeksään euroon.

Ulkomailla verotettavien tulojen asemaa päiväsakkojen määräytymisessä selvennettäisiin.

Rikesakkoja korotettaisiin noin 25 prosenttia. Viimeksi rikesakkoja korotettiin syyskuussa 2015, jolloin ne kaksinkertaistettiin. Jatkossa pienin rikesakko olisi 25 euroa. Suurin rikesakko olisi 285 euroa nykyisen 200 euron sijaan.

Ylinopeudesta määrättäisiin päiväsakkoina aina vähintään suurimman rikesakon suuruinen summa, eli 285 euroa.

Pysäköinninvalvonnasta annetusta laista poistettaisiin sääntö joutokäyntirikkomuksesta määrättävän pysäköintivirhemaksun enimmäismäärästä.

Yhteisösakkoa hallitus esittää korotettavaksi vielä enemmän, peräti kolminkertaiseksi. Yhteisösakon pienin rahamäärä olisi korotuksen jälkeen 2500 euroa ja enimmäismäärä 2,5 miljoonaa euroa.

Päivä- ja rikesakkojen korotukset perustuvat hallitusohjelmaan. Jos korotukset eivät merkittävästi muuta ihmisten käyttäytymistä ja perintätulos pysyy ennallaan, valtio saisi noin 53-56 miljoonaa euroa lisätuloja vuodessa.